CELEX: 52019PC0056
Language: da
Date: 2019-02-01
Title: Forslag til RÅDETS AFGØRELSE om den holdning, der skal indtages på Den Europæiske Unions vegne på den 14. generalforsamling i Den Mellemstatslige Organisation for Internationale Jernbanebefordringer (OTIF), for så vidt angår valget af generalsekretæren for OTIF for perioden 8. april 2019-31. december 2021

EUROPA-KOMMISSIONEN
            Bruxelles, den 1.2.2019
            COM(2019) 56 final
            2019/0028(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne på den 14. generalforsamling i Den Mellemstatslige Organisation for Internationale Jernbanebefordringer (OTIF), for så vidt angår valget af generalsekretæren for OTIF for perioden 8. april 2019-31. december 2021
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om fastsættelse af den holdning, der skal indtages på Den Europæiske Unions vegne på den 14. generalforsamling i Den Mellemstatslige Organisation for Internationale Jernbanebefordringer (OTIF), som skal finde sted den 27. februar 2019, for så vidt angår valget af generalsekretæren for OTIF for perioden 8. april 2019-31. december 2021. Mødedokumenterne (med yderligere oplysninger) er tilgængelige på OTIF's websted: 
               
                  http://extranet.otif.org/en/?page_id=1083
               
            
            
               2.Baggrund for forslaget
            
            
               2.1.Konventionen om internationale jernbanebefordringer (COTIF)
            
            
               Ved COTIF-konventionen
                  1
                reguleres driften af OTIF samt dennes målsætninger, beføjelser, forhold til OTIF-medlemsstaterne og generelle aktiviteter.
            
            
               Den omfatter selve konventionen og syv tillæg, der fastlægger en ensartet jernbanelovgivning, dvs. tekniske og funktionelle krav og modelaftaler, nemlig følgende: Kontrakt om international befordring af passagerer med jernbane, Kontrakt om international befordring af gods med jernbane, Kontrakt om international befordring af farligt gods med jernbane, Kontrakt om anvendelse af vogne i international jernbanetrafik, Kontrakt om anvendelse af infrastruktur i international jernbanetrafik, Godkendelse af tekniske standarder og vedtagelse af fælles tekniske beskrivelser gældende for jernbanemateriel, der anvendes i international trafik, og Teknisk godkendelse af jernbanemateriel, der anvendes i international transport.
            
            
               Halvtreds lande er parter i COTIF-konventionen, herunder 26 EU-medlemsstater, dvs. samtlige medlemsstater undtagen Cypern og Malta. Unionen har siden 2011 ligeledes været kontraherende part.
            
            
               2.2.Aftalen mellem Unionen og Den Mellemstatslige Organisation for Internationale Jernbanebefordringer (OTIF)
            
            
               Den 16. juni 2011 vedtog Rådet Rådets afgørelse 2013/103/EU om undertegnelse og indgåelse af aftalen mellem Den Europæiske Union og Den Mellemstatslige Organisation for Internationale Jernbanebefordringer (OTIF) om Den Europæiske Unions tiltrædelse af konventionen om internationale jernbanebefordringer (COTIF) af 9. maj 1980, som ændret ved Vilniusprotokollen af 3. juni 1999 (EUT L 51 af 23.2.2013, s. 1). Aftalen trådte i kraft den 1. juli 2011. I Rådets afgørelse er det præciseret, at Kommissionen repræsenterer Unionen på møder i OTIF. Afgørelsen indeholder også en erklæring fra Unionen om udøvelsen af kompetence og giver mulighed for interne ordninger for Rådet, medlemsstaterne og Kommissionen i forbindelse med procedurerne inden for rammerne af OTIF.
            
            
               2.3.OTIF's generalforsamling
            
            
               Generalforsamlingen er OTIF's øverste beslutningstagende organ. Den træffer afgørelser om forslag til ændring af konventionen. Afhængigt af omstændighederne skal to tredjedele eller halvdelen af OTIF-medlemsstaterne godkende de vedtagne ændringer.
            
            
               I henhold til artikel 14, § 2, litra c), i COTIF-konventionen har generalforsamlingen beføjelse til at vælge generalsekretæren for en periode på tre år, der højst kan forlænges to gange (COTIF-konventionens artikel 21, § 2). I generalforsamlingens forretningsorden (artikel 21, § 2) er det fastsat, at generalforsamlingens beslutninger i princippet træffes med et flertal af det samlede antal stemmer, der på behørig vis er repræsenteret i mødelokalet på afstemningstidspunktet.
            
            
               Der afholdes ordinær generalforsamling hvert tredje år, og der kan afholde ekstraordinære generalforsamlinger. Den seneste generalforsamling fandt sted i september 2018
                  2
               .
            
            
               Unionen og/eller dennes medlemsstater deltager i overensstemmelse med COTIF-konventionens bestemmelser, generalforsamlingens forretningsorden og bestemmelserne i aftalen om Unionens tiltrædelse af COTIF-konventionen.
            
            
               2.4.Den påtænkte retsakt, der skal vedtages på den 14. generalforsamling i OTIF
            
            
               2.4.1.Baggrund for forslaget
            
            
               Generalsekretærens mandatperiode udløb den 31. december 2018. Han var blevet valgt for tre år på den 12. generalforsamling i OTIF, der fandt sted i september 2015.
            
            
               Generalsekretæren for perioden 1. januar 2019-31. december 2021 skulle have været valgt på den 13. generalforsamling i OTIF i september 2018. Den eneste kandidat til stillingen trak imidlertid sin ansøgning tilbage for at varetage andre opgaver med virkning fra den 1. januar 2019, og der kunne derfor ikke vælges en generalsekretær som planlagt på den pågældende generalforsamling.
            
         
         
            
               På den 13. generalforsamling blev generalsekretæren derfor bedt om at indkalde til en ekstraordinær generalforsamling (den 14.) den 27. februar 2019 med et enkelt punkt på dagsordenen, nemlig valget af den næste generalsekretær. På den 13. generalforsamling blev der vedtaget en indkaldelse af ansøgninger til stillingen som generalsekretær, som blev offentliggjort den 5. oktober 2018 med frist den 5. januar 2019 for modtagelsen af behørigt udfærdigede ansøgninger.
            
            
               Den næste generalsekretær tiltræder sin stilling den 8. april 2019.
            
            
               På den 13. generalforsamling blev Bas Leermakers (i øjeblikket chef for OTIF's tekniske afdeling) desuden udpeget som midlertidig generalsekretær med virkning fra den 1. januar 2019 og indtil den dato, hvor den nye generalsekretær tiltræder stillingen.
            
            
               2.4.2.Generalsekretæren for OTIF skal have følgende kvalifikationsprofil
            
            
               Kvalifikationsprofilen fremgår af bilaget til indkaldelsen af ansøgninger og lyder således:
            
            
                     
                        Ansøgere skal opfylde følgende betingelser:
                     
                     
                        1. Ansøgeren skal være statsborger i en OTIF-medlemsstat, men ikke nødvendigvis i den forslagsstillende medlemsstat.
                     
                     
                        2. Ansøgeren skal have mange års erhvervserfaring på forskellige aktivitetsområder og skal have demonstreret sig egnet i en stilling, der indebærer et stort ansvar.
                     
                     
                        3. Ansøgeren skal have kendskab til alle de tre arbejdssprog, der benyttes i OTIF (engelsk, Fransk og Tysk), og være i stand til let og flydende at udfærdige tekster på et af de tre arbejdssprog. Ansøgeren skal kunne udtrykke sig tilstrækkeligt godt på de to øvrige arbejdssprog, således at vedkommende kan lede forhandlingerne og udarbejde forståelige tekster.
                     
                     
                        4. Ansøgeren skal have et diplom i en disciplin, der er relevant for OTIF's arbejde, dog helst inden for jura og statskundskab. Det er en fordel, hvis ansøgeren har kendskab til folkeretten, lovgivningen på jernbanetransportområdet, transport af farligt gods, jernbanetransport i almindelighed og transportlogistik.
                     
                     
                        5. Ansøgeren skal have demonstreret sin evne til at lede en forvaltning som OTIF-sekretariatet ved anvendelse af moderne informationsteknologi, have flere års erfaring med personaleledelse på grundlag af generelle principper og specifikke regler for personaleforvaltning og være i stand til at varetage organisationens finansielle anliggender.
                     
                     
                        6. Ansøgeren skal have kendskab til, hvordan internationale organisationer fungerer, og til diplomatiske forhandlinger og have erhvervserfaring i den internationale transportsektor.
                     
                     
                        7. Ansøgeren skal kunne repræsentere OTIF effektivt i [OTIF-]medlemsstaterne, på internationalt plan - navnlig på konferencer - og overfor offentligheden. Vedkommende skal kunne holde oplæg på internationale konferencer.
                     
                     
                        8. Ansøgeren skal have omfattende forståelse af økonomiske sammenhænge og processer (herunder i den internationale kontekst) og en dokumenteret interesse i transport- og jernbanesektoren. Erfaring med lovgivningsaktiviteter er nødvendig.
                     
                     
                        9. Ansøgeren skal have mindst ti års erhvervserfaring, helst fra en statsadministration, en international organisation, en international sammenslutning, en virksomhed, der arbejder i den internationale transportsektor, eller fra en undervisnings- og forskningsmæssig baggrund. Ansøgeren skal have mindst ti års erfaring på det internationale område, og det skal dokumenteres, at vedkommende har udøvet aktiviteter med et betydeligt beslutningsansvar.
                     
                     
                        10. Mangeårig erfaring med internationale forhandlinger. Kandidater skal også være i stand til at klare en meget høj arbejdsbyrde og være villige til at påtage sig mange og krævende officielle rejser.
                     
                     
                        Generalsekretæren skal også være en dynamisk holdspiller, fremadskuende, imødekommende og beslutsom og have dokumentation for at have arbejdet sammen med andre kulturer. Ansøgere skal også være i stand til at udvikle politiske, juridiske, institutionelle og finansielle begreber.
                     
                  
               
               Det er generalforsamlingens opgave at vurdere, om og i hvilket omfang ansøgerne opfylder kravene i indkaldelsen af ansøgninger. Den 21. januar 2019 meddelte OTIF-sekretariatet den officielle liste over kandidater med deres ansøgningsdossierer, som blev modtaget i løbet af ansøgningsperioden.
            
            
               OTIF's generalsekretær vælges af generalforsamlingen ved en afstemningsprocedure som beskrevet i punkt 2.3 ovenfor. Valget får virkning fra den dato, hvor den nyvalgte generalsekretær tiltræder sin stilling, hvilket ventes at ske den 8. april 2019. Generalforsamlingens beslutning har retsvirkninger for parterne i COTIF-konventionen som forklaret yderligere i punkt 4 nedenfor.
            
            
               3.Den holdning, der skal indtages på Unionens vegne
            
            
               3.1.Liste over kandidater som officielt meddelt af OTIF-sekretariatet
            
            
               Som følge af OTIF-sekretariatets meddelelse af 21. januar 2019 opstilles den officielle liste over kandidater til posten som generalsekretær for OTIF i perioden 8. april 2019-31. december 2021 som følger (i alfabetisk rækkefølge):
            
            
               ·Crinier, Raphaël (ansøgning indsendt af Frankrig)
            
            
               ·D’Alfonso, Salvatore (ansøgning indsendt af Italien)
            
            
               ·Ebner, Stefan (ansøgning indsendt af Østrig)
            
            
               ·Groot, Hinne (ansøgning indsendt af Nederlandene)
            
            
               ·Küpper, Wolfgang (ansøgning indsendt af Tyskland).
            
            
               Det skal bemærkes, at alle fem ansøgninger er indsendt af EU-medlemsstater.
            
            
               3.2.Forslag til den holdning, der skal indtages på Unionens vegne
            
            
               3.2.1.OTIF-generalsekretærens opgaver og Unionens interesser i valget af denne
            
            
               3.2.1.1.OTIF-generalsekretærens opgaver
            
         
         
            
               OTIF-generalsekretærens opgaver går videre end blot dem, der er forbundet med forvaltningen og anvendelsen af COTIF-konventionen og dennes funktion. Generalsekretæren har navnlig følgende opgaver:
            
            
               –Ifølge COTIF-konventionens artikel 21, § 4, kan generalsekretæren på eget initiativ forelægge forslag til ændring af konventionen.
            
            
               –Generalsekretæren repræsenterer OTIF udadtil, udarbejder arbejdsprogrammet, budgettet og forvaltningsrapporter og varetager organisationens finansielle anliggender (COTIF-konventionens artikel 21, § 3, litra b), h) og i).
            
            
               Disse opgaver giver generalsekretæren en vis manøvremargen.
            
            
               –Det er også af betydning, at generalsekretæren desuden spiller en diskret og uafhængig rolle i bilæggelsen af tvister mellem de kontraherende parter. Generalsekretæren skal efter anmodning fra en af de berørte parter ved sin mellemkomst bestræbe sig på at mægle med henblik på at bilægge tvister mellem disse, der opstår i forbindelse med fortolkningen eller anvendelsen af konventionen (COTIF-konventionens artikel 21, § 3), litra j).
            
            
               –Generalsekretæren skal også efter anmodning fra alle berørte parter afgive en udtalelse om tvister, der opstår i forbindelse med fortolkningen eller anvendelsen af konventionen (COTIF-konventionens artikel 21, § 3, litra k).
            
            
               Hvis én person vælges frem for en anden, kan det derfor få omfattende konsekvenser for den måde, hvorpå opgaverne varetages, ud over de rent tekniske spørgsmål.
            
            
               Dette afspejles også i kvalifikationsprofilen. Kandidaterne skal desuden demonstrere, at de er i besiddelse af "Mangeårig erfaring med internationale forhandlinger" og at de kan "udvikle politiske, juridiske, institutionelle og finansielle begreber".
            
            
               3.2.1.2.Unionens interesse i valget
            
            
               Unionen har en væsentlig interesse i valget af OTIF's generalsekretær.
            
            
               OTIF's aktiviteter er omfattet af Unionens kompetence og - for mange aktiviteters vedkommende - af Unionens eksklusive eksterne kompetence.
            
            
               Bilag I til Rådets afgørelse 2013/103/EU indeholder således et tillæg med en liste over de EU-retsakter, der fandtes på det tidspunkt, og som vedrører de områder, der falder ind under COTIF-konventionen. Listen omfatter mere end 20 EU-forordninger og direktiver vedrørende Unionens jernbanelovgivning for så vidt angår økonomi/markedsadgang, sikkerhed og interoperabilitet og forpligtelser til offentlig tjeneste.
            
            
               På visse specifikke områder (f.eks. sikkerhed og jernbanesystemernes interoperabilitet) er anvendelsesområdet for de ensartede regler, som OTIF har udarbejdet, direkte knyttet til bestemmelserne i gældende EU-ret på jernbaneområdet, hvilket nødvendiggør en præcis harmonisering for at undgå konflikt eller uoverensstemmelse mellem de to sæt krav. 
            
            
               Ovenstående forklaringer
                  3
                viser, at generalsekretæren gives en betydelige manøvremargen på flere områder, navnlig for så vidt angår fremsættelsen af forslag og tvistbilæggelse.
            
            
               Generalsekretærens handlinger vil derfor med stor sandsynlighed kunne påvirke OTIF's drift på områder, der er direkte knyttet til udarbejdelsen og anvendelsen af Unionens jernbanepolitik. De vil ligeledes med stor sandsynlighed kunne få indvirkning på Unionen i dens egenskab af OTIF-medlem.
            
            
               I lyset af Unionens interesse i valget af generalsekretæren, bør Unionen vedtage, hvilken holdning den vil indtage til dette valg.
            
            
               3.2.2.Ansøgningerne
            
            
               Af de dokumenter, som OTIF-sekretariatet har fremsendt, ser det ud til, at alle fem ansøgere opfylder kravene i den kvalifikationsprofil, der er vedlagt indkaldelsen af ansøgninger. 
            
            
               Desuden er alle fem kandidater blevet foreslået af medlemsstater og er EU-borgere.
            
            
               Medlemsstaterne bør overveje valget af kandidat på grundlag af følgende:
            
         
         
            
               Det skal for det første gøres klart, at der kun bør stemmes på kandidater, der er EU-statsborgere, og som er foreslået af en medlemsstat og opfylder alle krav i kvalifikationsprofilen. Selv om fristen for indgivelse af ansøgninger er udløbet, bør dette første sæt kriterier bidrage til at undgå overraskelser i sidste øjeblik. For det andet bør der af hensyn til Unionens specifikke interesse i sagen stemmes på den kandidat, der bedst opfylder en række kriterier, der er relevante for nævnte interesse. Nogle af disse kriterier er allerede fastsat i indkaldelsen af ansøgninger. Et andet kriterium er knyttet til et krav i indkaldelsen af ansøgninger, men er mere specifikt med hensyn til Unionens interesse i valget.
            
            
               Overordnet set foreslås følgende liste over kriterier:
            
            
                     
                        Mulige udvælgelseskriterier
                     
                  
                  
                     
                        Kravene i indkaldelsen af ansøgninger
                     
                  
               
                     
                        EU's kompetencer
                     
                  
                  
                     
                        Kriteriet er ikke udtrykkeligt nævnt i bilaget til indkaldelsen af ansøgninger: Kendskab til Den Europæiske Unions institutionelle rammer og Unionens regelværk på jernbaneområdet (knyttet til det krav, der er nævnt i punkt 4 i bilaget til indkaldelsen af ansøgninger)
                     
                  
               
                     
                        Tekniske kompetencer
                     
                  
                  
                     
                        Kriterierne i punkt 4, 5 og 6 i bilaget til indkaldelsen af ansøgninger
                     
                  
               
                     
                        Almindelige kompetencer
                     
                  
                  
                     
                        Kriterierne i punkt 8 og 9 i bilaget til indkaldelsen af ansøgninger tillige med de kriterier, der er omhandlet i det afsnit, der afslutter listen over krav i bilaget:
                     
                     
                        Dynamisk holdspiller, fremadskuende, imødekommende og beslutsom og dokumentation for at have arbejdet sammen med andre kulturer.
                     
                     
                        Evne til at udvikle politiske, juridiske, institutionelle og finansielle begreber.
                     
                  
               
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) skal Rådet vedtage afgørelser om fastlæggelse af, "hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen."
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ.
            
            
               4.1.2.Princippernes anvendelse på det foreliggende tilfælde
            
            
               OTIF's generalforsamling er et organ, der er nedsat ved en aftale, nemlig COTIF-konventionen. Valget af OTIF's generalsekretær, som generalforsamlingen skal træffe afgørelse om, udgør en retsakt, der har retsvirkninger. Retsvirkningerne opstår som følge af de opgaver, som generalsekretæren har fået overdraget, og som går videre end blot forvaltningen og anvendelsen af den internationale aftale og dennes funktion. De nærmere detaljer er beskrevet i punkt 3.2.2.1 ovenfor. Som forklaret i nævnte afsnit kan valget af én person frem for en anden få omfattende konsekvenser for den måde, hvorpå opgaverne varetages, ud over de rent tekniske spørgsmål. Generalsekretæren er navnlig grundet sine beføjelser til at fremsætte forslag, der tager sigte på at ændre konventionen, og til at gribe ind i tvister mellem medlemmer, i stand til at udstikke politiske og juridiske retningslinjer for OTIF's arbejde.
            
            
               Det må derfor konkluderes, at valget af OTIF's generalsekretær har retsvirkninger. Det hverken supplerer eller ændrer den institutionelle ramme for aftalen. Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har to formål eller består af to elementer, og det ene af disse formål eller elementer må betragtes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, kun have ét materielt retsgrundlag, nemlig det, som det primære eller fremherskende formål eller element tilsiger.
            
            
               Hovedformålet med og indholdet af den påtænkte retsakt vedrører "jernbanetransport". 
            
            
               Det proceduremæssige retsgrundlag for den foreslåede afgørelse er derfor artikel 91 i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 91 i TEUF sammenholdt med artikel 218, stk. 9, i TEUF.
            
            
               2019/0028 (NLE)
            
            
               Forslag til
            
         
         
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne på den 14. generalforsamling i Den Mellemstatslige Organisation for Internationale Jernbanebefordringer (OTIF), for så vidt angår valget af generalsekretæren for OTIF for perioden 8. april 2019-31. december 2021
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 91, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Unionen tiltrådte konventionen om internationale jernbanebefordringer af 9. maj 1980, som ændret ved Vilniusprotokollen af 3. juni 1999 ("COTIF-konventionen"), ved Rådets afgørelse 2013/103/EU
                  4
               .
            
            
               (2)OTIF's generalforsamling er nedsat i overensstemmelse med COTIF-konventionens artikel 13, § 1, litra a) ("Generalforsamling"). Unionen deltager i generalforsamlingen i overensstemmelse med COTIF-konventionens bestemmelser, generalforsamlingens forretningsorden og bestemmelserne i aftalen om Unionens tiltrædelse af COTIF-konventionen.
            
            
               (3)På den 14. generalforsamling, som er berammet til den 27. februar 2019, forventes generalforsamlingen at træffe afgørelse om valget af generalsekretæren for OTIF for perioden 8. april 2019-31. december 2021.
            
            
               (4)Unionen har en væsentlig interesse i valget af OTIF's generalsekretær. OTIF's aktiviteter er omfattet af Unionens kompetence og - for mange aktiviteters vedkommende - af Unionens eksklusive eksterne kompetence. Generalsekretæren gives en betydelige manøvremargen på flere områder, navnlig for så vidt angår fremsættelsen af forslag, der tager sigte på at ændre COTIF-konventionen, og tvistbilæggelse. Generalsekretærens handlinger vil derfor med stor sandsynlighed kunne påvirke OTIF's drift på områder, der er direkte knyttet til udarbejdelsen og anvendelsen af Unionens jernbanepolitik. De vil ligeledes med stor sandsynlighed kunne få indvirkning på Unionen i dens egenskab af OTIF-medlem. I lyset af Unionens interesse i valget af generalsekretæren, bør Unionen vedtage, hvilken holdning den vil indtage til dette valg.
            
            
               (5)Alle fem ansøgninger til stillingen som generalsekretær for OTIF for perioden 8. april 2019-31. december 2021 blev indgivet af medlemsstater, og alle kandidater er statsborgere i medlemsstaterne. Det blev vurderet, at alle fem kandidater opfylder kravene i den kvalifikationsprofil, som indehaveren af stillingen som generalsekretær for OTIF skal opfylde.
            
            
               (6)Den holdning, som skal indtages på Unionens vegne på den 14. generalforsamling i OTIF, bør fastlægges, eftersom den påtænkte afgørelse vedrører et område af interesse for Unionen, der falder ind under Unionens kompetence, og vil være retligt bindende for den.
            
            
               (7)Der bør stemmes på en kandidat, der er unionsborger, er foreslået af en medlemsstat, opfylder alle kravene i den indkaldelse af ansøgninger, som OTIF har udstedt, og som bedst opfylder en række kriterier, der er relateret til Unionens specifikke interesse i valget.
            
            
               (8)Den holdning, som Unionen skal indtage på den 14. generalforsamling i OTIF, bør derfor udtrykkes ved at stemme i overensstemmelse med samtlige nævnte kriterier — 
            
            
               VEDTAGET DENNE AFGØRELSE:
            
            
               Artikel 1
            
            
               (1)Den holdning, som skal indtages på Unionens vegne på den 14. generalforsamling i OTIF, udtrykkes ved at stemme på den kandidat, der: 
            
            
               (a)er unionsborger, er foreslået af en medlemsstat, opfylder alle kravene i bilaget til indkaldelsen af ansøgninger til stillingen som generalsekretær for OTIF for perioden 8. april 2019-31. december 2021 (dokument SG-18106 af 5 oktober 2018), og som 
            
            
               (b)bedst opfylder følgende kriterier:
            
            
               –har kendskab til Den Europæiske Unions institutionelle rammer og Unionens regelværk og politikker på jernbaneområdet
            
         
         
            
               –kriterierne i punkt 4, 5, 6, 8 og 9 i bilaget til indkaldelsen af ansøgninger
            
            
               –de kriterier, der er nævnt i afsnittet under punkterne i bilaget til indkaldelsen af ansøgninger, hvori der stilles krav om, at kandidaten skal være en dynamisk holdspiller, være fremadskuende, imødekommende og beslutsom og have dokumentation for at have arbejdet sammen med andre kulturer, og at vedkommende skal være i stand til at udvikle politiske, juridiske, institutionelle og finansielle begreber.
            
            
               (2)Medlemsstaterne skal stemme i overensstemmelse med stk. 1.
            
            
               Artikel 2
            
            
               Denne afgørelse er rettet til medlemsstaterne og Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Konventionen om internationale jernbanebefordringer (COTIF) af 9. maj 1980 som ændret ved Vilnius-protokollen i kraft siden den 1. juli 2006.
               
               
                  
                     (2)
                  
                        Rådets afgørelse (EU) 2018/1296 af 18. september 2018 om fastlæggelse af den holdning, som på Den Europæiske Unions vegne skal indtages på den 13. generalforsamling i Den Mellemstatslige Organisation for Internationale Jernbanebefordringer (OTIF), for så vidt angår visse ændringer til konventionen om internationale jernbanebefordringer (COTIF) og til tillæggene dertil (EUT L 243 af 27.9.2018, s. 11).
               
               
                  
                     (3)
                  
                        Jf. punkt 4.1.
               
               
                  
                     (4)
                  
                        Rådets afgørelse 2013/103/EU af 16. juni 2011 om undertegnelse og indgåelse af aftalen mellem Den Europæiske Union og Den Mellemstatslige Organisation for Internationale Jernbanebefordringer om Den Europæiske Unions tiltrædelse af konventionen om internationale jernbanebefordringer (COTIF) af 9. maj 1980, som ændret ved Vilniusprotokollen af 3. juni 1999 (EUT L 51 af 23.2.2013, s. 1).